**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-456-2/16**

**Podgorica, 22.06.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi podnosioca XX iz Tivta br. 609 od 15.04.2016.godine , protiv rješenja JU SMŠ “Mladost” – Tivat, broj 535 od 01.04.2016.godine , na osnovu člana 38 stav 2 Zakona o slobodnom pristupu informacijama (“Sl.list Crne Gore”, br.44/12) i člana 236 stav 1 Zakona o opštem upravnom postupku (“Sl.list Crne Gore”, br .60/03, 73/10 i 32/11) je na održanoj sjednici dana 07.06.2016.godine donio:

**RJEŠENJE**

Poništava se rješenje JU SMŠ “Mladost” – Tivat, broj 535 od 01.04.2016.godine.

Spise predmeta dostaviti JU SMŠ “Mladost” – Tivat na dalje postupanje i odlučivanje.

**O b r a z l o ž e nj e**

Prvostepeni organ je postupajući po podnijetima zahtjevima XX br.109 od 04.02.2016.godine i br.115 od 05.02.2016.godine donio rješenje br. 535 od 01.04.2016.godine, u kojem je odlučeno na način: ” Odbijaju se Zahtjevi xx br. 109 od 04.02.2016. i 115 od 05.02.2016. godine koji s odnose na dostavi eventualnih materijalnih dokaza vezanih za polaganje stručnog ispita XX, jer je po istom pitanju rješavano već više puta.“ U obrazloženju rješenja prvostepeni organ je naveo da se dana 04.02.2016.godine XX obratio JU SMŠ „Mladost" - Tivat sa Zahtjevom br.109 i dana 05.02.2016. godine sa Zahtjevom br. 115 radi dostavljanja eventualnih materijalnih dokaza vezanih za polaganje stručnog ispita XX. Postupajući po Zahtjevu pod stavkom 1. a na osnovu člana 29 stav 1 tačka 2 Zakona o slobodnom pristupu informacijama prvostepeni organ je našao da je JU SMŠ „Mladost" - Tivat tražene informacije koje posjeduje već dostavljala podnosiocu zahtjeva u više navrata, pa iz tog razloga odbija podnijete zahtjeve.

Protiv ovog rješenja u zakonskom roku podnosilac zahtjeva je uložio žalbu iz svih zakonom propisanih razloga. Žalilac u žalbi navodi da je osporeno rješenje u cjelosti nezakonito, jer su razlozi u potpunoj suprotnosti sa činjenicama, netačno je utvrđeno činjenično stanje i pogrešno primijenjeno materijalno pravo. Naime, žalilac navodi da prvi put traži informacije zahtjevom br.109 od 04.02.2016.godine i zahtjevom br. 115 od 05.02.2016.godine. Žalilac navodi da prvostepeni organ u osporenom rješenju nije naveo zahtjev žalioca s kojim je žalilac u prethodnom periodu , navodno tražio iste informacije te ne navodi u osporenom rješenju , navodno rješenje s kojim je prvostpeni organ dozvolio pristup informacijama žaliocu. Predloženo je da Agencija za zaštitu ličnih podataka i slobodan pristup informacijama poništi rješenje JU SMŠ Mladost br 535 od 01.04.2016.godine i dostavi traženu informaciju zahtjevima br. 109 i br. 115.

Nakon razmatranja spisa predmeta, žalbenih navoda , Savjet Agencije nalazi da je žalba osnovana .

Savjet Agencije je poništio rješenje prvostepenog organa JU SMŠ Mladost br 535 od 01.04.2016.godine zbog pogrešne primjene materijalnog prava. U Zakonu o slobodnom pristupu informacijama (“Sl.list Crne Gore”, br.44/12) u članu 34 propisano je da protiv akta organa vlasti o zahtjevu za pristup informaciji podnosilac zahtjeva i drugo zainteresovano lice može izjaviti žalbu nezavisnom nadzornom organu nadležnom za zaštitu podataka o ličnosti i pristup informacijama, Agenciji za zaštitu podataka o ličnosti i pristup informacijama preko organa vlasti koji je o zahtjevu rješavao u prvom stepenu. Uvidom u spis predmeta , konkretno u podnijete zahtjeve XX iz Tivta, br 109 od 04.02.2016.godine i br. 115 od 05.02.2016.godine, Savjet Agencije je našao da zahtjevi nijesu podnijeti shodno odredbama Zakonu o slobodnom pristupu informacijama, pa je utvrđeno da je osporeno rješenje ništavo. Savjet Agencije je na osnovu utvrđenog činjeničnog stanja u spisima predmeta utvrdio da radi o pogrešnoj primjeni materijalnog prava prvostepenog organa , jer su zahtjevi upućeni shodno pravima iz radnih odnosa, koja se ne mogu rješavati na osnovu Zakona o slobodnom pristupu informacijama te pravilnom primjenom člana 236 stav 1 Zakona o opštem upravnom postupku kojim je propisano da ako drugostepeni organ utvrdi da je u prvostepenom postupku učinjena nepravilnost koja čini rješenje ništavim, oglasiće takvo rješenje ništavim, kao i onaj dio postupka koji je sproveden poslije te nepravilnosti, te je poništio rješenje JU SMŠ Mladost br 698 od 04.05.2016.godine i spise predmeta vraća JU SMŠ “Mladost” – Tivat na dalje postupanje i odlučivanje.

Sa iznijetih razloga, shodno članu 38 stav 2 Zakona o slobodnom pristupu informacijama i člana 236 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**